Traditsioonilise Kesklinna suvekontsertide sarja avab 6. augusti õhtul kell 19 Poolamäe pargis Olav Ehala ja Lauri Liivi kontsert filmimuusikast. Sellesuvine sari jääb tavapärasest lühemaks.
„Pidime tänavuse avakontserdi lükkama kevadise eriolukorra tõttu juunist augusti. Ent traditsioon kuulata suvel Kesklinna parkides mõnusat muusikat jääb siiski püsima ja augustikuus on kavas kaks kontserti. Neist esimesel saab tuleva neljapäeva õhtul kaasa elada filmimuusika kullafondi kuuluvatele paladele Olav Ehala ja Lauri Liivi esituses ning teisel kontserdil esitab lõbusat folki ansambel Kruuv,“ selgitas Kesklinna vanema kohusetäitja Anu Aus.
Nädal pärast Poolamäe pargis (Staadioni 10, Tallinn) toimuvat ligikaudu tunnipikkust avakontserti astub Kesklinna suvesarjas 13. augustil kell 19 üles ansambel Kruuv kontserdiga Falgi pargis (Wismari 4). Mõlemad kontserdid on kuulajaile tasuta.
Lisaks pakub Hopneri Maja muusikasõpradele juulis-augustis kammerlikke suvekontserte Tallinna vanalinnas. Järgmisel neist astub juba eeloleval pühapäeval, 2. augustil kell 19 Neitsitorni amfiteatris üles duo Jaak ja Liis Lutsoja. Pileteid kontserdile müüakse piiratud hulgal.